في الصوت
الصوت حاجة قوية جدا أداة قوية جدا
و... أعتقد أني اخترت الحكي
عشان كانت طريقتي اعبر عن غضب، إحباط، حب
لما بشارك في مشاريع حكي
كان مع الثورة وبدأنا عشان شفنا حاجات بتحصل
وكنا خايفين أن ده هينتهي بينا وكل القصص والناس اللي بنقتبلهم
الناس تعرف عنهم ازاي لو ما كتبناش وما اتكلمناش عنهم؟
أنا ابتديت الحكي كده ابتديت الاحظ كل حاجة بقابلها
فلو أنا واقفة هنا
لازم اعرف المكان احساسه ايه
الريحة والناس
وذاكرة المكان
فلما اعوز احكي ذكري المكان ده أو التجربة دي، لازم اغمض عيني بس
واستوعب تاني، السياق كله اللي جه معاها
ومع تجربة الحكي، جت تجربة حكي قصص حقيقية
وذكراياتي الأولى في الحكي كانت قصة نهاية علاقة
أن قلبك يتكسر تجربة محبطة لكل ست
وفيه طرق معروفة للتعامل معاها
عندك... مزيكا درامية جدا شوكولاتة
أنك تغطسي في مكانك وتتجنني
وعندك أنك تخرجي طول الليل وكده
وأنا اخترت الحكي، بشكل عجيب
وأنا كنت غضبانة جدا وكنت قاعدة مع واحدة صاحبتي مخرجة مشاريع حكي
وسألتي، عايزة تخليها حكاية؟
واقتنعت، يمكن ده يساعدني اخرج
وبدأت تسألني أسئلة وتعلمني أكتب قصة كويسة
واستكشف كل لاحباطات دي
ودي تجربة بتحرر الستات جدا لما يعملوا كده
فيه ناس بتفتكر أنه فن وناس بتفتكر أنه مسرح
هي بس عملية شفاء
بكل بساطة
بتفتشي جواكي في الحتت المؤلمة أو الحتت السعيدة
في احساسي في لحظتها
وبتكبيها وبتحاولي تروحي لنفس المكان ده في حياتك
كل مرة تحكي القصة
والجزء الصعب لما يكون قدام الناس
والناس عارفاكي والناس عارفة أنك مجروحة
والناس عارفة... أه يا عيني عليها
بصوا هي كيوت ازاي وهي بتحاول تقول القصة دي عالمسرح
وبعدين بتقوليها وبتحسي أن دي نهاية عالم
أن أنا لسه حاكية وهنزل من عالمسرح
وبعدين الناس بتسقف في اخر العرض ولازم تعملي كده تاني
عشان عجبت الناس
مش بس القصة، الموضوع كله
وبعد كده بيبقى تمام
وبعد كده أي تجربة بمر بيها
ببص عالجانب الإيجابي أنها قصة ودايما في فرصة أن اخليها حكاية
وتجربة شخصية مهمة بالنسبالي في الحكي
هو أني عملت عرض بحاله مع ٥ أصدقاء بيحكوا
عن مفهوم الجسم
واللي بنتعلمه عن أجسادنا
ازاي الناس شايفانا ومين قالنا احنا مين
والمراهقة واحنا بنكبر والحياه الجنسية
ولازم تشتغلوا مع بعض كام شهر عشان تكتبوا السيناريو
وعندكم قصصكم دلوقتي ولازم تقولوها في العلن
لناس يعرفوكي أو ما يعرفوكيش أو أي حد
وبعد عروض مختلفة
دي كانت.. كانت حاجة متحمسة ليها
عشان، حسيت أن لو خالتي اللي قالتلي أنتي رفيعة زيادة
كانت قاعدة هنا، كان لازم تعرف قد ايه تعليقها ده خلى حياتي بشعة
طول عمري حاسة أني رفيعة زيادة
لو مثلا صاحبي القديم اللي سابني وأنا عندي ١٢ عشان كنت باليرينا
وقالي أه بس أنتي غريبة
لو عرف دلوقتي وهو راجل مش عارفة، عندة ٣٠ سنة، متجوز وأصلع
يعرف أن تعليق غبي قلته لبنت صغيرة
خلاها تشك في أنها كفاية
لأي ولد
وشئ مضحك أن كل واحدة فينا في العرض ده
بتفتكر القصص دي وتقول هو أنا ليه هبلة ولسه فاكرة أنهم صح؟
ليه لسه بنفكر... عندنا تقريبا ٣٠ سنة
عارفين أنها تعليقات متخلفة
واتقالتلنا واحنا أطفال
من ناس مش مهتمين برأيهم فينا
بس لسه بنتوجع لما نفتكر التعليقات دي
لسه بتلمس حاجة جوانا
دي حاجة محيرة بالنسبة لي جدا
عشان عارفة أن خالتي دي مثلا
مالهاش أهمية، هي شخص اعرفة بس
ليه زعلت أوي كده عشان هي شايفة أني رفيعة
ممكن أنسى
ومش سهل كده
والعرض ده غالبا كان من أصعب التجارب
مش بس العرض، العملية كلها كانت من أصعب التجارب مريت بيها
عملناه الأول في الأردن
ده كان سهل عشان ماحدش عارفني
وده جمهور جديد تماما
وبعد كده اخدناه القاهرة
وساعتها خطيبي كان قاعد مع الجمهور
وأبويا أعتقد
وصحاب قريبين
العرض مش كبير ومش مشهور
فمش ناس كتير بتروح
عادة اللي بيروحوا بيكونوا مهتمين بالموضوع أو صحابك اللي بيشجعوكي
وكنت عارفة من الأول أن لازم استخدم نفس الكلمات
اللي استخدمتها في العرض التاني
وما حاولش أغير حاجة
لو بتكلم مثلا عن طيزي
يعني، كانت حاجة من اللي كان لازم اتعلمها
لما نربط العري بالجسم والصوت
دايما بيتقالي أن طيزي افريقية
ما كنتش فاهمة طيز افرقية معناها ايه
عشان أه أنا من افريقيا
وعندنا شكل معين أو أنتي ما عندكيش طيز مصرية عندك طيز افريقية
لما كنت صغيرة كنت فاكرة أن ده يضحك وأه أنا سكسي
لما كبرت و بقيت متلخبطة ده معناه إيه دي حاجة كويسة ولا وحشة؟
و بعدين، خصوصا الولاد والرجالة بيعلقوا عالموضوع ده كتير
وكان لازم استخدم نفس الكلمة في العرض
عشان كنت بتريق
على مرحلة واحنا بنكبر
وسألنا نفسنا، هل احنا اللي اتقالنا أن ده احنا
ولا عايزين نغير التصنيفات اللي استخدمت
وجسمي حدده كل الناس إلا أنا
اتحدد من كوني باليرينا
كنت باليرينا وانا أصغر
فكان لازم اكون حاجة محددة بمعايير
وإلا ما كنتش أنفع وده حلم أمي أن بنتها تبقى باليرينا
فمعنديش اختيار
لازم اكون بنسب
على... بالمتر
وإلا مش هنفع وأمي تزعل
وبعد ما كبرت شوية قررت ما بقاش باليرينا
بحبها وبتبسطني بس مش عايزة تكون شغلانتي في الحياة
وعايزة الشعر الكيرلي
عايزة أكل شوكولاته
وعايزة وقت فراغ عشان اروح البحر
ده كان في الثانوية
وما قدرتش وقلت لأهلي وأمي اتجننت
كانت زعلانة جدا وقالتلي أنتي جميلة بصي على نفسك بترقصي وعلى فنك
أيوه هو جميل بس مش أنا
ده يمكن أنا وأنا بكبر
يمكن وأنا طفلة بس مش دلوقتي
وكل لما اتخن جرام كانت بتقوللي أنتي تخينة
أنتي تخينة
ازاي عملتي كده أنتي تخينة، أنتي تخينة
وبعد شوية كنت غضبانة جدا من التعليق ده
وكنت بتخانق معاها كل مرة بتقول كده
بس بعد كده بقى شئ مضحك
اللي هو ازيك يا ماما أنا تخينة يلا نخلص من الموضوع ده
اقبليني زي ما أنا
و... احكي القصة دي كلها عالمسرح
يمكن بطريقة مضحكة أكتر بناء على السيناريو
أبويا حس بالذنب أوي
أنه... أنه أنا زعلانة جدا
لدرجة أني اطلع عالمسرح واشارك كل ده مع الجمهور
وكان لازم ناخد لحظة واشرح أن أنا مش هنا عشان زعلانة
أنا عشان شايفة أنه هبل
أنه حصل بالطريقة دي
وشايفة أنه مهم جدا أن الناس تعرف
أنهم لازم يسيبوا عيالهم يكونوا نفسهم
ويقرروا عايزين يعملو ايه خليكوا فخورين
ما تدبحوهمش عشان وزنهم زايد
ما كانش وزني زائد حتى وزني مش زيادة
وأمي شايفة أن وزني زايد